אריה ברנע

אריה ברנע (נולד ב-22 בינואר 1957) הוא מחנך ישראלי וחוקר השואה, מנהל תיכון מקיף יהוד. בעברו כיהן כמנהל בית הספר התיכון ע"ש דנמרק בשכונת הקטמונים בירושלים, מנהל הגימנסיה העברית "הרצליה" בתל אביב, מנהל התיכון האזורי בבאר טוביה ומנהל קריית החינוך ע"ש דוד בן-גוריון בעמק חפר (רופין). שימש כיושב ראש עמותת עמך - המרכז הישראלי לתמיכה נפשית וחברתית בניצולי שואה ובדור השני. משמש כיושב ראש הוועדה להוקרת גבורתם של המצילים היהודים בשואה המעניקה את אות המציל היהודי יחד עם ארגון בני ברית.

ביוגרפיה
ברנע נולד בחדרה, בן לרעיה וישראל וברמן, ניצולי השואה מפולין. הוא למד בתיכון חדרה. עבודת הגמר שכתב על פרשת אייכמן זכתה בפרס "יד ושם" (1975). לאחר שירותו הצבאי, כלוחם, כמפקד מוצב וככתב צבאי, למד משפטים באוניברסיטה העברית והוסמך כעורך דין. בשירות המילואים התמנה ליועץ קצין חינוך ראשי.

בשנת 1985 פרסם ברנע את ספרו "לא נכנענו" (בהוצאת משרד הביטחון) העוסק בעמידה היהודית בשואה. ב-1987 יצא לאור ספרו "גורל אחד" העוסק ביהודים דוברי הספניולית ויהודי ארצות האסלאם בתקופת השואה. ספר זה זיכה את ברנע בפרס "משואה" לספרות השואה. כמו כן פרסם ברנע חוברות ומאמרים בנושא השואה ובנושאים משפטיים בכתבי עת מקצועיים ובעיתונות היומית.

בשנת 1986 הקים ברנע את "לפיד - התנועה להנחלת לקחי השואה", שעסקה עד 1994 בהסברה וחינוך בקשר למשמעות השואה עבור החברה הישראלית: לקח ציוני, גורל יהודי המזרח בתקופת השואה, הצלת נפשות כמופת (כולל פעלו של ד"ר ישראל קסטנר בהונגריה) וחובתנו לסייע לעמים נרדפים ולפליטי רצח-עם. תנועת לפיד אף ניהלה מאבק נגד תנועת כ"ך. לפי עבודת הדוקטורט של ד"ר לאה גנור, שנכתבה באוניברסיטת בר-אילן, הייתה תרומתם של תנועת לפיד וברנע נקודת ציון משמעותית בהתייחסותו של צה"ל למשמעות השואה.

במאמריו מביע ברנע, בין היתר, ביקורת נגד הצגת לוחמי מצדה כמופת.

בשנת 1995 החל לנהל את בית-הספר התיכון ע"ש דנמרק בשכונת הקטמונים בירושלים. ברנע הנהיג בבית-הספר תוכנית לשוויון בחינוך ותוכנית לחינוך ערכי. על תוכניות אלה זכה "דנמרק" בפרס החינוך של ירושלים ובפרס החינוך של מדינת ישראל. ברנע זכה גם בפרס החינוך של יד ושם.

בשנים 2001–2004 ניהל ברנע את הגימנסיה העברית "הרצליה" בתל אביב. ב-2004 פרש מתפקידו על רקע מחלוקת בעניין האינטגרציה בחינוך שלמענה לחם.

ב-2004 נבחר על ידי העיתון "הארץ" כאחד מ-50 אנשי החינוך המשפיעים בישראל.

בשנים 2004–2005 הכין את תוכנית-האב החינוכית של העיר ערד.

מ-2005 עד 2016 היה מנהל בית הספר התיכון האזורי בבאר טוביה.

מ-2007 ועד 2025 עמד ברנע גם בראש ארגון עמך, הפועל למען רווחתם הנפשית והחברתית של ניצולי השואה. כמו כן ברנע הוא מרצה בנושא "שואה ומשפט" בפקולטה למשפטים שבאוניברסיטה העברית בירושלים. משמש כיושב ראש הוועדה להוקרת גבורתם של המצילים היהודים בשואה המעניקה את אות המציל היהודי יחד עם ארגון בני ברית.

ב-2015 פרסם את הספר "חינוך: על פיתוחם של אדם וחברה".

מ-2016 עד 2019 ניהל את קריית החינוך על שם בן-גוריון בעמק חפר.

ברנע חבר הנהלה בעמותת חלו"ן. עמותת חלו"ן מעניקה סיוע לימודי, רגשי וחומרי לתלמידים מרקע סוציו-אקונומי נמוך, הפזורים בכ־30 בתי ספר ברחבי הארץ.

ב-2020 הקים את המועצה למנהיגות חינוכית: גוף המורכב מעשרות אנשי חינוך בכירים ואנשי ציבור אשר מגבש ומפיץ המלצות לגבי מדיניות החינוך בישראל.

ב-2021 התמודד ברנע בפריימריז של מפלגת העבודה לבחירות לכנסת העשרים וארבע, ונבחר במקום ה-37 אך לא הוצב ברשימה.

ב-2024 החל לנהל את תיכון מקיף יהוד.

ברנע נשוי ואב לשני ילדים. הוא מתגורר במבשרת ציון.

מספריו
התיכון בן ארבעים: תרצ"ח-תשל"ח, 1978-1938, חדרה, בית הספר התיכון חדרה, 1978
לא נכנענו: העמידה היהודית בשואה, תל אביב, הוצאת משרד הביטחון, 1985
גורל אחד - היהודים דוברי הספאניולית ויהודי ארצות האסלאם בתקופת השואה - חוברת למורה, תל אביב, הוצאת משרד הביטחון, 1986
יהודי לוברטוב והסביבה: חיים, שואה, שרידים, הוצאת ועד עולי לוברטוב, 1987
איים של חיים: על י"ד חסידי אומות-העולם בשואה, תל אביב, לפיד - התנועה להנחלת לקחי השואה, 1991
משמעות השואה לדורנו, ירושלים, לפיד - התנועה להנחלת לקחי השואה, 1991
זהות יהודית: תוכנית יסוד לבתי ספר יהודיים ממגמות חינוך שונות בישראל ובתפוצות, ירושלים, הוועד היהודי-האמריקאי, פורום המנהלים לקשרי ישראל-תפוצות, 2001
(עם רוביק רוזנטל), כפר קאסם: אירועים ומיתוס, תל אביב, הוצאת הקיבוץ המאוחד, 2001
חינוך: על פיתוחם של אדם וחברה, הוצאה עצמית, 2015

מהרצאותיו

ראו גם
עמך

קישורים חיצוניים




הערות שוליים

קטגוריה:חוקרי שואה ישראלים
קטגוריה:מנהלי בתי ספר ישראלים
קטגוריה:מנהלי גימנסיה הרצליה
קטגוריה:אנשי הדור השני לשואה
קטגוריה:יושבי ראש ונשיאי עמותות
קטגוריה:בוגרי תיכון חדרה
קטגוריה:בוגרי האוניברסיטה העברית בירושלים: משפטים
קטגוריה:מבשרת ציון: אישים
קטגוריה:חדרה: אישים
קטגוריה:ישראלים שנולדו ב-1957